**חנוכה – "על הניסים ועל החוזקות"**

**חלק ראשון - דיאלוג בכיתה:**

פתיחה עם השיר "הנרות הללו" – מהו המוטיב המרכזי בשיר? (נס חנוכה)

**מהו נס? מי מאמין בניסים? דוגמאות לניסים?**

התלמידים הדגישו את המקריות, המזל, "כוח עליון", משהו שאין שליטה עליו, משהו חיובי, לא צפוי, מפתיע...

**האם אפשר לסמוך על נסים שיקרו?**

**בהנחה ולא, איזה כוח יש לנו כדי לשנות את המציאות?**

השמעת השיר "נס לא קרה לנו" – מה מסר השיר? (יש לפעול למרות הקשיים ולעבוד קשה על מנת להגיע לתוצאות)

**מה ההבדל בין השירים?** (האחד נסמך על הנס האחר נסמך על עבודה קשה)

בהמשך, כל תלמיד קיבל פתקית ריקה.

**חלק שני - פעילות:**

כל תלמיד בתורו מתבקש השלים את המשפט **"אני מסוגל ל..."** (אני התחלתי ושיתפתי כי אני מסוגלת ללכת לאיבוד גם עם ווייז...)

ההנחיה: כאשר גם אתה מסוגל למה שנאמר, סמן קו בפתקית.

**בתום הסבב שיח:** כמה קווים צברתם? מה זה אומר עלינו ככיתה? מה זה אומר על כל אחד ואחד מכם?

המסר המרכזי של השיעור היה שלא נכון להיות פסיביים ולהמתין לנסים (שהם מיוחדים ולא בשליטתנו) ואם אנחנו רוצים לחולל שינוי משמעותי בחיינו עלינו להיות אקטיביים ולפעול למענו. כמו כן, מתוך המסוגלויות ראינו כמה כוח יש בחדר, כמה אנחנו דומים ולפעמים שונים - כוחה של הקבוצה לצד כוחו של היחיד.

**חלק שלישי – קביעת יעדים:**

חולקה לתלמידים "מפה" המכילה את כל המקצועות וכל התהליכים החברתיים שנעשו בכיתה מתחילת השנה.

בקבוצות שיתפו התלמידים בהתאם להנחיות הבאות:

אני מזמינה אותך להתבונן במפה ולהאיר - איזו מהפעילויות היתה משמעותית עבורך? מדוע? (אפשר לבחור יותר מאחת)

\* אילו מהפעילויות הייתה מהנה עבורך ומדוע?

\* על איזו פעילות היית רוצה לחזור או לחוות שוב/עוד?

\*על איזו פעילות היית מוותר? מדוע?

\*איזו פעילות היית רוצה לחוות באופן שונה?

\*באיזה מתחומי הלמידה אתה מרגיש במיטבך? כיצד זה בא לידי ביטוי?

\*באילו תחומי למידה היית רוצה לשפר תפקודך והשיגך?

\* מה ייחשב בעיניך להצלחה?

\*מה/מי יכול לסייע לך?

 **לאחר השיח בקבוצות משימה אישית:**

קבעו לעצמכם יעד אחד למחצית הקרובה.

את היעדים כתבו התלמידים והביאו עימם לשיח משותף בערב ההורים.

השיח בערב ההורים, בסיוע "המפה" מאפשר לשקף להורים את העשייה לאורך המחצית ולקדם שיח מיטבי מבוסס יעדים.